“Ek het hom nooit in persoon ontmoet nie, als was aanlyn. Ons het via Skype gekommunikeer en al wat die man die heeltyd sê, is hy kan ’n mens leer om soos David Cupido te wees,” vertel Martin.
Volgens Martin het Yiandros gespog Cupido het sy “kursus” in ’n rekordtyd voltooi en hy het sy kennis gebruik om terug te gee vir die gemeenskap.
“David het eers probeer stry dat hy nie geld het om te betaal nie. Hy het gesê hy het nie geld nie omdat hy lewe van die hand van die Here af en hy kan net R500 per maand betaal. Ek het gestry en daar is toe besluit op ’n bedrag van R3 000. Dit sluit die regskostes in,” sê Martin.
Martin voel geregtigheid het vir hom geskied, maar hy weet daar is nog baie mense daar buite wat wag vir geld van die maatskappy af.
“Mense moet ophou bang wees en ’n klag aanhangig gaan maak. Dis al hoe jy jou swaarverdiende geld gaan terugkry. Ek voel die Valke se saak sloer omdat die mense agteroor sit en verwag dinge moet net gebeur. Nee, staan op en neem die saak verder,” sê Martin.
Kort ná die hofverrigtinge het Martin ’n video op sosiale media gedeel. “Ek glo as jy opstaan teen die duiwel, dan gaan jy die duiwel voel. Ek het nie vir een oomblik gedink ek gaan hof toe gaan en dit gaan maklik wees nie. Ek het geweet ons gaan gedreig word. Ek en my vrou word gedreig via sosiale media. Ek voel ’n veer. As hulle voel hulle wil my skiet, dan moet hulle dit doen. Die mense word gedryf deur die entiteite wat tans nog by 4th Power Investments werk. Daai klein groepie van die maatskappy is soos ’n groepie militantes. Die mense is bang om sake te maak, want dan word hulle geviktimiseer,” sê hy.
In ’n video wat haar ma, Susan Lemmer, op Nuwejaarsdag op haar Facebook-blad gedeel het, kan ’n mens sien hoe die blonde advokaat hartlik lag en saamgesels terwyl sy ’n viertrekvoertuig in ’n kusdorp se paaie bestuur.